ΓΡΑΠΤΗ ΕΡΩΤΗΣΗ E-1730/97 υποβολή: Esko Seppδnen (GUE/NGL) προς την Επιτροπή (23 Μαΐου 1997)

Θέμα: Πρόγραμμα συνεργασίας για το Βορρά και συμπερίληψη της περιοχής της Θάλασσας Μπάρεντς στη βαλτική συνεργασία

Οι Χώρες του Βορρά έχουν επιδιώξει, από την αρχή της συνεργασίας μεταξύ των αρκτικών περιοχών τους κατά την δεκαετία του '60, να θεσπίσουν συνεργασία με την περιοχή της Θάλασσας Μπάρεντς. Οι εν λόγω χώρες έχουν καταβάλει από κοινού προσπάθειες προκειμένου να βελτιωθούν οι συνθήκες διαβίωσης των πολιτών στις πλέον βόρειες περιοχές της Ευρώπης. Η γενική συνεργασία μεταξύ της περιοχής της θάλασσας Μπάρεντς και των Χωρών του Βορρά αποβλέπει κυρίως στην συνεργασία τόσο στον οικονομικό, τον εμπορικό, τον επιστημονικό και τον τεχνολογικό τομέα όσο και σε έργα που αφορούν το περιβάλλον και τις υποδομές. Επί πλέον, έχει επιτευχθεί μια περαιτέρω προσέγγιση μεταξύ των χωρών της περιοχής μέσω διαφόρων πολιτιστικών εκδηλώσεων και ανταλλαγών στον εκπαιδευτικό τομέα.

Οι αποφάσεις οι οποίες λαμβάνονται στην ΕΕ αφορούν, κατά κύριο λόγο, την συνεργασία στην Λεκάνη της Μεσογείου. Η Κοινότητα δεν έχει ασχοληθεί σοβαρά με την ανάπτυξη της συνεργασίας στον Βορρά. Φαίνεται ότι οι αρμόδιοι της ΕΕ δεν διαθέτουν ακόμη επαρκή στοιχεία για τις δυνατότητες που διαθέτει, λόγω του μεγάλου της φυσικού πλούτου, η περιοχή της Θάλασσας Μπάρεντς για συνεργασία.

Ως εκ τούτου θα ήθελα να υποβάλω στην Επιτροπή την ακόλουθη ερώτηση:

1. Έχει σημειωθεί πρόοδος κατά την προετοιμασία του προγράμματος συνεργασίας για το Βορρά;

2. Έχει εξετάσει η Επιτροπή το ενδεχόμενο της συμπερίληψης της περιοχής της Θάλασσας Μπάρεντς στο πλαίσιο της βαλτικής συνεργασίας;

Απάντηση του κ. Van den Broek, εξ ονόματος της Επιτροπής (8 Ιουλίου 1997)

1. Η Επιτροπή προσδίδει μεγάλη σημασία στην περιφερειακή συνεργασία στη Βόρεια Ευρώπη. Η Επιτροπή έχει ασχοληθεί από κοντά από την αρχή της συνεργασίας τόσο στη θάλασσα του Μπάρεντς όσο και στη Βαλτική θάλασσα και παίζει ενεργό ρόλο στο πλαίσιο του Ευρω-αρκτικού Συμβουλίου της θάλασσας του Μπάρεντς (BEAC) και του Συμβουλίου των κρατών της Βαλτικής (CBSS). Κοινοτική βοήθεια έχει παρασχεθεί μέσω των προγραμμάτων Phare, Tacis και Interreg και στις δύο αυτές περιοχές λαμβάνοντας υπόψη τις ειδικές τους ανάγκες και τα αιτήματά τους.

Η Επιτροπή κατανοεί ότι οι περιοχές της Βαλτικής και της θάλασσας του Μπάρεντς έχουν η καθεμία ειδικές ανάγκες και προβλήματα, που χρειάζονται, ειδική και επικεντρωμένη προσέγγιση. Το BEAC και το CBSS έχουν επαφές με άλλες περιφερειακές ενώσεις στην Ευρώπη, καθώς και μεταξύ τους. Ωστόσο, η ιδέα είτε της συγχώνευσης του BEAC και του CBSS ή τακτικών κοινών συνεδριάσεων δεν έχει διαμορφωθεί. Εφόσον και οι δύο περιοχές αντιμετωπίζουν κοινά ζητήματα, οι αντιπρόσωποι της Επιτροπής εξασφαλίζουν την απαραίτητη συνεργασία. Στην περίπτωση που το BEAC και το CBSS υποβάλουν προτάσεις για στενότερη συνεργασία σε ειδικούς τομείς ιδιαίτερης σημασίας, αυτές θα εξεταστούν, βέβαια, από την Επιτροπή.

2. Οσον αφορά το έργο για τη συνεργασία στις βόρειες περιοχές της Ευρωπαϊκής Ενωσης, σύμφωνα με έκθεση που εκπόνησε η επιτροπή των περιφερειών για τη «βόρεια διάσταση», τον Ιούνιο του 1996, η Επιτροπή διοργάνωσε μαζί με τα άμεσα ενδιαφερόμενα κράτη μέλη, σεμινάριο που έγινε στο Rovaniemi της Φινλανδίας, στις 18 Μαρτίου 1997. Ο στόχος του σεμιναρίου αυτού ήταν να συμβάλει στον σαφέστερο καθορισμό των επιπτώσεων της «βόρειας διάστασης» στις πολιτικές της Ενωσης γενικά και ειδικότερα στην αναθεώρηση των διαρθρωτικών ταμείων.